กรมอนามัย ห่วงโรคมือ เท้า ปาก ในศูนย์เด็กเล็กและโรงเรียน แนะใช้หลัก 4 ร. ลดเสี่ยงเด็กติดโรค
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า ช่วงนี้หลายพื้นที่มีฝนตกต่อเนื่อง อากาศเย็นลงและค่อนข้างชื้น เอื้อต่อการเจริญเติบโตของเชื้อโรคต่างๆ โดยเฉพาะโรคมือ เท้า ปาก ช่วงนี้เปิดเทอมเด็กต้องอยู่รวมกันเป็นจำนวนมาก ดังนั้น ศูนย์เด็กเล็กและโรงเรียน นับเป็นจุดเสี่ยงของการเกิดโรค จึงควรคุมเข้มในการตรวจคัดกรองเด็กก่อนเข้าเรียนทุกวัน และควรดูแลเด็กด้วยหลัก 4 ร. คือ ร.รักษาความสะอาดสถานที่บ้าน โรงเรียน ศูนย์เด็กเล็ก เน้นล้างทำความสะอาดจุดสัมผัสร่วม หากมีเด็กป่วยเพิ่มขึ้นให้ปิดห้องเรียนทำความสะอาด เพื่อป้องกันการแพร่ระบาด ร.รักษาสุขอนามัยหมั่นล้างมือก่อนและหลังกินอาหาร หลังขับถ่าย ด้วยสบู่และน้ำ รวมทั้งควรจัดเตรียมเครื่องใช้ของเด็กแยกเป็นรายบุคคล ไม่ให้ใช้ร่วมกัน ร.รู้ทันสังเกตมีไข้ มีจุดหรือผื่นแดงบริเวณมือ เท้า ปาก อาจมีอาการเจ็บปากน้ำลายไหล ตุ่มนี้จะกลายเป็นตุ่มพองใสบริเวณรอบๆ อักเสบแดง จากนั้นจะแตกออกเป็นแผลหลุมตื้นๆ อาการจะทุเลาและหายเป็นปกติภายใน 7-10 วัน และ ร.ระวังไข้สูง หอบเหนื่อย ซึม กล้ามเนื้ออ่อนแรง หากพบเด็กมีอาการดังกล่าว ให้รีบพาพบแพทย์ทันที